”Suurin näyttämisen tarpeeni täyttyi jo edellisessä elokuvassa. Nyt mulle on tavallaan ihan se ja sama, mitä ihmiset Valmentajasta ajattelee. Tietysti sisimmässäni toivon, että ne tykkäisivät”, Tuukka Temonen sanoi Ylen haastattelussa elokuussa.

Nyt elokuvatuottaja-ohjaaja Temonen on uhri. Avoimella Facebook-sivullaan hän on lauantaiaamusta alkaen tilittänyt tulleensa kiusanteon kohteeksi. Hän haukkuu Valmentaja-elokuvaan kriittisesti suhtautuneita toimittajia nihilisteiksi ja pahempaa.

”Vituttaa vaan, kun tähän laitettu 2,5 vuotta aikaa 1 miljoona euroa ja sit tällaset kusipäät kuittaa sen omalla sisäpoliittisella ahdistuksellaan. Siitähän tässä on lopun kaiken kyse. Mä vaan oon kapitalisti ja kaikkeen maailman pahaan syypää. Ja toimittajien tehtävä on taistella meitä kaikkia yrittäjiä vastaan. En ole saanut tästä viel mitään ja velkaakin on 200000€. Kyllä duunarit on täst saaneet, en minä. Ei ois ikinä pitänyt punkhenkisesti liittyä kokoomukseen”, Temonen muun muassa kirjoitti.

Voidaan sanoa, että Temonen on raivona. Hän jopa toivoo Kouvolan Sanomien toimittajalle potkuja siksi, että tämä kirjoitti jutun, johon on koottu kritiikkejä laidasta laitaan, myös niitä huonoja. Temosen mukaan toimittajan olisi pitänyt sen sijaan kirjoittaa elokuvasta kehuva juttu.

Syy avautumiseen ei ole se, että kritiikit olivatkin muuta kuin lämmintä markkinointiviestintää ja suoraa puffia. (Tosin Valmentaja ei missään nimessä saanut ainoastaan haukkuja. Episodi ja Voima antoivat sille neljä tähteä, Ilta-Sanomat ja Aamulehti kolme tähteä, ja niin edelleen. Hesari, Turun Sanomat, Etelä-Suomen Sanomat ja muutamat muut olivat tylympiä.)

Temosen kriitikoihin kohdistuvan kiukun syy on selvä: Valmentaja sai erittäin pahasti turpaan myös yleisöltä.

Valmentajan ensi-ilta oli suurimpien odotettujen hittien tapaan keskiviikkona, ei perjantaina, kuten elokuvien yleensä. Ensimmäiset katsojaluvut keskiviikolta ja torstailta julkistettiin perjantaina, ja nyt maanantaiaamuna julkistettiin viikonlopun tilastot.

Etenkin viikonlopun numerot ovat Valmentajan osalta musertavat.

Voidaan ainakin todeta, että aiemmin ilmoitettuun 70 000 – 150 000 katsojan tavoitehaarukkaan ei päästä.

Viikonlopun tulos oli koko Suomesta on vain 1851 katsojaa.

Taustaa: yleinen viisaus keskitien elokuvasta on, että leffateatterielinkaaren kokonaistulos on ensi-iltaviikonlopun katsojamäärä kerrottuna viidellä. Nuoren yleisön ryntäyselokuviin katsojat menevät etupainotteisesti, fanivetoisiin ääritapauksiin niin, että jopa puolet katsojista näkee leffan ensimmäisellä viikolla. Iäkkäimmän yleisönosan leffoihin, kuten Mielensäpahoittajiin ja Miekkailijaan väki löytää hitaammin ja tasaisemmin. Niissäkin ensi-iltaviikonloppu antaa toki osviittaa tulevasta.

Valmentaja näyttää ryntäyselokuvalta, sillä sen keskiviikon ja torstain katsojamäärä oli 3423. On äärimmäisen harvinaista, että keskiviikkoensi-ilta saa kahtena ensimmäisenä arkiesityspäivänään enemmän katsojia kuin viikonloppuna, siis kolmen päivän (joista kaksi vapaapäiviä) aikana.

Vertailu ei ole osuvin, mutta mainitaan, että Temosen esikoispitkä Teit meistä kauniin – sekin keskiviikkoensi-ilta – sai ensi-iltaviikolla keskiviikko-torstai -jaksollaan noin 7000 katsojaa ja perjantai-sunnuntai -jaksollaan noin 20 000. (Sen lopullinen kokonaiskatsojamäärä oli virallisesti noin 103 000 katsojaa, tosin Temonen on kiistellyt laskentatavasta.)

Isommalla budjetilla tehty Valmentaja sai siis selkeästi alle kymmenesosan Teit meistä kauniin -elokuvan ensi-iltaviikonlopun katsojamäärästä.

Kaikki parin viime kuukaden aikana olleet ennakot mukaanlukien Valmentaja on saanut nyt yhteensä 7317 katsojaa. Sillä ei tämänhetkisen tilastologiikan mukaan näyttäisi olevan todennäköistä mahdollisuutta saada yhteensä 15 000 katsojaa. (Okei, toki Temonen voi alkaa myydä vaikka euron lippuja, jos joku teatteri siihen suostuu.)

Oman tulkintani mukaan Temonen rakastui aiheeseensa Jari Sarasvuohon ja tämän suuruudenhulluihin tekoihin niin paljon, ettei tullut miettineeksi, mikä on elokuvan todellinen teema tai miten se välitettäisiin yleisölle. Elokuvasta näkee tekijän sympaattista innokkuutta, mutta hyvin etäältä, ilman että mikään tunne välittyisi katsojalle.

Toisin sanoen: Valmentaja sopii heille, joita kiinnostaa Tuukka Temosen näkemys ihailemastaan Sarasvuosta. Jos on kiinnostunut jostain muusta, vaikkapa todellisesta Jari Sarasvuosta tai siitä, millaisia muita asioita maailmassa on kuin Tuukka Temosen rakkaus Jari Sarasvuohon, elokuva ei oikein toimi.

Temosella on huikea kyky sanoa kaksi päinvastaista asiaa peräkkäin ja ilmeisesti uskoa kumpaankin. Hän on sanonut tehneensä Valmentajan mahdollisimman suurelle yleisölle. Hän julistaa olevansa yrittäjä-elokuvantekijä, ei taiteentekijä.

Silti hän itsekin taisi salaa tietää kohderyhmänsä suppeuden. Hän arvioi sitä Twitterissä Helsingin Sanomien kriitikolle: Valmentaja toimii liike-elämän asiantuntijoille, yrittäjille, addiktoituville ihmisille sekä alkoholismista selvinneille.

Tekstistä päätellen tunnet huonosti liike-elämän lähihistoriaa. Et ilmeisesti ole yrittäjä, addiktoituvaa sorttia tai selvinnyt alkoholismista. Tää on sellaisten ihmisten leffa. Ja kuten tiedät osa on tästä tykännyt, myös kolleegasi. — Tuukka Temonen (@temonen) October 18, 2018

200 000 euron velka, josta Temonen kertoo, ei ole vitsi. Jos tällä tarinalla on opetus, kyseessä ei ole se naurettavan päälleliimattu ajatelkaa lapsianne -toteamus, jolla Valmentajassa katsojia ojennetaan, eikä sekään, kannattaako punkhenkisesti liittyä Kokoomukseen.

Opetus ei ole sekään, että Sarasvuo ei ole kiinnostava, sillä kyllä hän on kiinnostava henkilö, piti hänen julkikuvastaan tai ei.

Nyt kävi niin, että elokuva valmentaja-esiintyjä-yritysjohtaja Jari Sarasvuon hybriksestä onkin elokuva yrittäjä Tuukka Temosen hybriksestä.